Predkladacia správa.

        	Na základe uznesenia vlády SR č. 566/2002 k podpore realizácie strategickej investície do automobilového priemyslu a na základe podnetu MH SR a predovšetkým Splnomocnenca vlády SR pre rozvoj automobilovej výroby rozhodol Krajský úrad v Trnave o obstaraní materiálu Územný plán veľkého územného celku (ďalej len ,,ÚPN VÚC”) Trnavský kraj – Zmeny a doplnky roku 2002 s tým, že MŽP SR materiál predloží na rokovanie vlády SR na schválenie.
Dôvodom spracovania návrhu zámer je umiestnenie priemyselného parku na území Trnavského kraja, a tým podporiť hospodársky rozvoj kraja a vytvorenie nových pracovných príležitostí najmä v automobilovom priemysle. V súlade s ustanovením § 30 ods. 1 zákona č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov boli do návrhu zmien a doplnkov premietnuté aj relevantné záväzné regulatívy Koncepcie územného rozvoja Slovenska 2001, ktorej záväzná časť je  vyhlásená nariadením vlády SR č.528/2002. Obstarávateľom ÚPN VÚC Trnavský kraj – Zmeny a doplnky roku 2002 je Krajský úrad v Trnave. MŽP SR zabezpečuje jeho predloženie na rokovanie vlády SR. 
Predkladaný návrh ÚPN VÚC Trnavský kraj – Zmeny a doplnky roku 2002 bol prerokovaný v súlade  s  ustanoveniami § 31 ods.2 vo väzbe na § 22 stavebného zákona s dotknutými obcami, prostredníctvom ktorých bola oslovená i verejnosť, so samosprávnym krajom, s dotknutými právnickými osobami a bol dohodnutý s dotknutými orgánmi štátnej správy. Pripomienkové z prerokovania boli vyhodnotené, akceptované a zapracované do návrhu. 
	V rámci medzirezortného pripomienkového konania vyjadrili k materiálu zásadné pripomienky MDPaT SR a MP SR, ktoré sa týkali dopravného riešenia prístupu k navrhovanému priemyselnému parku (areálu), a ktoré boli akceptované. Materiál sa na rokovanie predkladá bez rozporov.

Doložka finančných, ekonomických, environmentálnych vplyvov a vplyvov na zamestnanosť.

Predkladaný návrh ÚPN VÚC Trnavský kraj – Zmeny a doplnky roku 2002 nemá priamy vplyv na finančné, ekonomické, environmentálne charakteristiky, ani na zamestnanosť. Ako územnoplánovací dokument vytvára predpoklady pre súlad všetkých činností a zámerov v území a pre jeho trvaloudržateľný rozvoj. Návrh bol prerokovaný v súlade s § 22 zákona č.50/1976 Zb. o územnom plánovaní a stavebnom poriadku (ďalej len ,,stavebný zákon“) v znení neskorších predpisov a aj s dotknutým orgánom štátnej správy pre posudzovanie vplyvov na životné prostredie. Z hľadiska environmentálneho vplyvu územnoplánovacia dokumentácia územno-technicky lokalizuje priemyselný park s takým zabezpečením podmienok, ktoré budú minimalizovať nepriaznivý dopad na životné prostredie a ochranu prírody a krajiny.
V súlade s § 30 ods. 2 stavebného zákona je obec povinná obstarať zmenu alebo doplnok územného plánu obce, ak je to potrebné na zosúladenie s územným plánom regiónu alebo s jeho zmenami a doplnkami. Táto územnoplánovacia dokumentácia sa v súčasnosti obstaráva.

Priamy vplyv bude spojený až so samotnou realizáciou konkrétnych zámerov, pričom úlohou územnoplánovacej dokumentácie ÚPN VÚC Trnavský kraj – Zmeny a doplnky roku 2002 je vytvorenie územných, funkčných a priestorových predpokladov pre ich rozvoj. Za špecifický zámer v riešenom území je považovaný v prvom rade priemyselný park Trnava Zavar navrhnutý v lokalite Trnava – Juh v katastroch obcí Trnava a Zavar na ploche 251 ha.
 V  súvislosti s finančnými  a ekonomickými dopadmi  je potrebné uviesť, že v prípade uvažovaného priemyselného parku sa predpokladá využitie podnikateľských investícií investora na realizáciu priemyselného parku. Avšak upozorňujeme na skutočnosť, že čo sa týka sektoru verejných financií, je realizácia priemyselného parku podmienená odňatím poľnohospodárskej pôdy z PPF podľa nariadenia vlády SR č.152/1996 Z.z. o základných sadzbách odvodov za odňatie poľnohospodárskej pôdy z PPF ako aj jeho finančným krytím podľa zákona NR SR č.193/2001 Z.z. o podpore na zriadenie priemyselných parkov. Odhadovaná čiastka výsledného celkového odvodu je podľa súhlasu MP SR so začlenením 248 ha poľnohospodárskej pôdy na nepoľnohospodárske účely - 2 090 177 tis. Sk. Presné podmienky financovania budú určené až pred vydaním rozhodnutia o odňatí poľnohospodárskej pôdy z PPF na podklade projektovej dokumentácie k zámeru. 
Ide o priemyselný park s medzinárodný významom, ktorého základom má byť závod na výrobu automobilov, z čoho vyplýva kladný dopad na utváranie podmienok podnikateľských aktivít s výraznou tvorbou HDP. 
Zámer je v súčasnosti posudzovaný v zmysle zákony č.127/1994 Z.z. o posudzovaní vplyvov na životné prostredie.
Realizácia zámeru zásadne ovplyvní zamestnanosť regiónu – zámer uvažuje s vytvorením päť až sedem tisíc pracovných miest najmä pre odborníkov z Trnavského regiónu; a pomôže redukovať mieru nezamestnanosti v Trnavskom kraji a bude centrom inovačných stimulov a iniciátorom vedecko-technických zmien.